Artikler om litteratur 1966-1981

Artikler om litteratur 1966-1981 er en artikkelsamling av den norske forfatteren Dag Solstad, utgitt i bokform i 1981. Samlingen inneholder 56 artikler, og spenner over hele det opprørske 1970-tallet og Solstads mest uttalte politiske periode, da han framsto som ml-bevegelsens og AKP(m-l)s fremste skjønnlitterære forfatter.

Nesten alle artiklene i boka ble i løpet av de 15 årene fra 1966 til 1981 publisert i aviser eller tidsskrifter Solstad var tilknyttet, først og fremst i Klassekampen og i det litterære tidsskriftet Profil. Tre av artiklene ble første gang publisert i boka. «Til gjengjeld er to av dem de rene perler», som Solstad beskjedent fastslår i bokas forord. 

De to artiklene er også blant dem som fikk mest oppmerksomhet i samtida. Den første er Solstads «Foredrag på Forfatterforeningens seminar på Voksenåsen». Der skapte han i 1970 furore ved ufint å kreve at stipend og penger skulle gå til de fattigste forfatterne, framfor «fru direktør Harald Grieg» og andre velbeslåtte. Den andre artikkelen er «Foredag på AKP(m-l)s kulturseminar på Dokka» i 1980, der han prøver å oppsummere bevegelsens forsøk på å skape en ny arbeiderlitteratur på 1970-tallet.

Solstads 56 artikler gjengir ikke bare hans syn på en rekke politiske og litterære spørsmål i tida. I boka forteller han også mye om sine egne arbeidsmetoder som romanforfatter, spesielt i artikkelen «Et langt foredrag om materialismen, polemikk mot dogmatismen, særlig da formalismen - og et forsøk på å beskrive min arbeidsmetode i forsettet på å være en materialistisk forfatter».

Referanser

Eksterne lenker
 Artikler om litteratur 1966-1981 (utgave fra år 2000) på bokhylla.no

Norske bøker
Bøker fra 1981
Dag Solstad